Strom pokoja

Strom pokoja (ang.: Tree of Peace alebo International Tree of Peace, fran.: Arbre de la paix, rus.: Дерево мира nem.: der Friedensbaum, špan.: Árbol de Paz) je medzinárodný diplomatický a zároveň krajinno-architektonický projekt, ktorý vznikol na Slovensku v roku 2018. Iniciatívu k pripomenutiu 100. výročia ukončenia prvej svetovej vojny založil žilinský krajinný architekt Marek Sobola. V čase vzniku išlo najmä o spomienku na všetkých neznámych vojakov, ktorí padli v prvej svetovej vojne. Neskôr sa projekt vyprofiloval na medzinárodnú apolitickú iniciatívu zameranú na podporu aktivít súvisiacich s rozvojom mieru a priateľstva na domácej a medzinárodnej úrovni.

 Zastrešujúca organizácia 
Tento projekt porozumenia a priateľstva medzi národmi zastrešuje nezisková organizácia Servare et Manere s osobitným konzultatívnym štatútom v Hospodárskej a sociálnej rade OSN (UN ECOSOC). Projekt tiež reprezentuje Slovensko pod značkou „GOOD IDEA SLOVAKIA – MYŠLIENKY ZO SLOVENSKA“ a je realizovaný s podporou Ministerstva zahraničných vecí a európskych záležitostí SR.

 Ciele projektu 
Iniciatíva Strom pokoja je zameraná na zachovanie pamäti historického dedičstva, podporu myšlienok mieru a priateľstva medzi národmi a šírenie ekologického posolstva sadením stromov ako symbolu mieru. Hlavným cieľom projektu je propagovať posolstvo mieru a medzináboženského dialógu.

 Od lokálneho významu k medzinárodnej iniciatíve 

 Vznik 
náhľad|Strom pokoja v cisárskom parku (v pozadí objekt vily a v popredí plaketa s podobizňou Ondreja Sobolu).
Za dátum vzniku iniciatívy je považovaný 28. september 2018, kedy bol vysadený prvý pamätný Strom pokoja. Pri tvorbe iniciatívy sa jej zakladateľ Marek Sobola inšpiroval príbehom svojho prastarého otca Ondreja Sobolu (*1880 – † 1915/18), ktorý ako vojak rakúsko-uhorskej armády padol v prvej svetovej vojne na neznámom mieste. Pre rodinu zostal nezvestný na ruskom bojisku od roku 1915. V roku 1930 bol po mnohých intervenciách jeho manželky československými úradmi vyhlásený za mŕtveho s oficiálnym dátumom smrti 31. decembra 1918.

 Prvý Strom pokoja 
Prvý pamätný strom iniciatívy bol vysadený na najväčšom cintoríne prvej svetovej vojny na Slovensku vo východoslovenskej obci Veľkrop. Pred bránou cintorína boli 28. septembra 2018 pri príležitosti jeho otvorenia a požehnania, vysadené i dva pamätné stromy, z ktorých jeden je Strom pokoja. Cintorín sprístupnili po ôsmich rokoch prác a je na ňom pochovaných 8 662 vojakov rakúsko-uhorskej a ruskej cárskej armády.

 Rast myšlienky 
Prvý zahraničný strom bol vzhľadom na okolnosti Ondrejovho zmiznutia vysadený v Ruskej federácii, nástupníckom štáte cárskeho Ruska. Pamätný dub letný rastie od októbra 2018 v areáli bývalej cárskej rezidencie Carskoje Selo pri Petrohrade. V roku 2018 boli ďalšie stromy iniciatívy vysadené v Múzeu kysuckej dediny vo Vychylovke, ďalej v Žiline, Turzovke a tiež v rodisku Ondreja Sobolu v Lalinku, ktorý je miestnou časťou Divinky. Za hranicami Slovenska bol vysadený dub aj v Poľsku a posledný zahraničný strom roka 2018 bol symbolicky zasadený priamym potomkom rakúskych cisárov v mieste podpísania manifestu Mojim národom! (nem.: An Meine Völker!, maď.: Népeimhez!) v Kaiserville v rakúskom Bad Ischli. Vila bola letným sídlom cisára Františka Jozefa I.

 Medzinárodný úspech 
náhľad|Rezolúcia číslo 104 Kongresu Spojených štátov: "COMMEMORATION OF THE TREE OF PEACE".
Projektu sa v Spojených štátoch dostalo významnej pocty, keď bola v závere júna 2019 vo Washingtone vydaná Rezolúcia číslo 104 Kongresu Spojených štátov (ang.: Congressional Record) s názvom: "COMMEMORATION OF THE TREE OF PEACE". Následne bol pod záštitou Honorárneho konzulátu Slovenskej republiky na Stredozápade USA a Generálneho konzulátu Slovenskej republiky v New Yorku na severnom trávniku areálu Národného múzea a Pamätníka prvej svetovej vojny Spojených štátov amerických (ang.: The National World War I Museum and Memorial of the United States) v Kansas City v štáte Missouri vysadený jeden zo Stromov pokoja.

 Svetová mapa mieru 
náhľad|Strom pokoja na Cypre.
Postupne sa do iniciatívy pripájali ďalšie štáty ako Austrália, Fidži, India, Lichtenštajnsko, Nemecko, Nórsko, Nový Zéland, Rumunsko, Srbsko, Tonga, Uzbekistan, Taliansko a Slovinsko. V niektorých krajinách stromy sadili aj hlavy štátov, ako napríklad v Spojenom kráľovstve slovenská prezidentka Zuzana Čaputová a vo Francúzskej Polynézii Édouard Fritch.

Všetky tieto a ďalšie budúce výsadby spája Svetová mapa mieru (ang.:The World Map of Peace alebo The World Peace Map) vytvorená s cieľom zjednotiť individuálne výsadby Stromov pokoja v rôznych krajinách sveta a dať im jasný cieľ: zapojiť do výsadby Stromov pokoja čo najviac krajín a tým ju postupne dopĺňať. Zatiaľ posledný symbolický strom vysadili v hoteli Ledra Palace v Nárazníkovej zóne OSN na Cypre pri príležitosti 35. výročia dialógu medzi cypersko-tureckými a cypersko-gréckymi politickými stranami. Podujatie pod záštitou Veľvyslanectva Slovenskej republiky v Nikózii sa konalo v máji 2024. V poradí 35. strom zasadili minister zahraničných vecí a európskych záležitostí SR Juraj Blanár, so zástupcami OSN, slovenskej diplomacie a členmi Servare et Manere. V októbri 2024 bol vysadený prvý Strom pokoja v Česku, v Chudobíne, mestskej časti Litovla. Partnerom výsadby bola Olomoucko-brnianska pravoslávna eparchia Pravoslávnej cirkvi v českých krajinách a na Slovensku. Do októbra 2024 bolo vysadených celovo 37 stromov v 22 štátoch sveta na 4 kontinentoch.

 Referencie 

 Externé odkazy 
 Oficiálna webová stránka iniciatívy

Kategória:Mier
Kategória:Stromy
Kategória:Pamätníky
Kategória:Pamätníky prvej svetovej vojny